30 സ്ത്രീകള്ക്ക് പൂജാവിധികള് പകര്ന്നു നല്കി സുഭാഷ് തന്ത്രി കൊച്ചി: താന്ത്രിക കര്മ്മങ്ങള് സ്ത്രീകള്ക്കും പകുത്തുനല്കി കല്ലൂര്കാട് നാഗരാജ ക്ഷേത്രം തന്ത്രി കെ.വി. സുഭാഷ് കേരളത്തില് പുതിയ ആദ്ധ്യാത്മിക വിപ്ലവത്തിന് തുടക്കമിടുന്നു. തന്ത്രിയുടെ ശിക്ഷണത്തില് പൂജാവിധികള് അഭ്യസിച്ച 30 സ്ത്രീകള് ഈ മാസം 10 ന് അവരവരുടെ വീട്ടില് ഗണപതിപൂജയും ഭഗവതിസേവയും നടത്തി അരങ്ങേറ്റം കുറിക്കും. ജാതി മത ലിംഗ ഭേദമെന്യേ മനുഷ്യന് ഒന്നെന്ന ചിന്തയ്ക്ക് ഊര്ജം പകരുകയാണ് ലക്ഷ്യമെന്ന് സുഭാഷ് തന്ത്രി പറഞ്ഞു. കല്ലൂര്കാട് കലൂര് പേരാമംഗലം നിലവറയ്ക്കകത്തെ സര്പ്പക്ഷേത്രത്തില് പൂജ ചെയ്യുന്നത് സ്ത്രീകളാണ്. അതില് നിന്നുള്ള പ്രചോദനമായാണ് സ്ത്രീപൂജ സങ്കല്പമെന്ന ആശയത്തില് 30 പേര്ക്ക് പരിശീലനം നല്കിയതെന്ന് സുഭാഷ് തന്ത്രി പറഞ്ഞു. നാളെ പേരാമംഗലം സര്പ്പക്ഷേത്രത്തില് പുന:പ്രതിഷ്ഠയും ആയില്യം പൂജയും നടക്കും.